มวลน้ำเหนือบ่า ท่วมชุมแสงแล้ว
ลุ่มน้ำชีระดับน้ำสูงต่อเนื่อง ส่วนน้ำป่าจากเขาภูพานไหลสมทบหวั่นกระทบตัวเมืองสกลนครเขื่อนชีกลางร้อยเอ็ดน้ำล้นพนังกั้น ประกาศพื้นที่ภัยพิบัติ 10 อำเภอ สุโขทัยน้ำลดแล้วชาวบ้านเร่งเก็บกวาด ส่วนน้ำเหนือเริ่มทะลักลงสู่เมืองสี่แคว เขื่อนเจ้าพระยาเร่งระบายน้ำลงท้ายเขื่อนส่งผลกระทบพื้นที่ริมน้ำ ขณะที่ ผบ.ทบ.สั่งทหารเฝ้าบ้านผู้ประสบภัย ป้องกันโจรย่องเบา,ภายหลังเกิดพายุถล่มในหลายพื้นที่ของภาคเหนือและอีสาน ระดับน้ำในแม่น้ำสาขาเริ่มหนุนสูงทะลักเข้าท่วมนาข้าวและพื้นที่การเกษตร ชาวบ้านอาศัยริมน้ำเฝ้าระวังภัยและเตรียมอพยพ ส่วนน้ำเหนือเริ่มไหลเข้าสู่ภาคกลาง เจ้าหน้าที่ระดมกำลังวางมาตรการป้องกัน,เสริมแนวคันดินหวั่นน้ำทะลัก,เช้าวันที่ 6 ก.ย. ที่ลำน้ำชี ต.เจ้าท่า อ.กมลาไสย จ.กาฬสินธุ์ พบว่า ระดับน้ำยังคงเพิ่มสูงอย่างต่อเนื่อง อีกทั้งกระแสน้ำยังไหลเชี่ยว ทำให้หลายหน่วยงานต้องเพิ่มการเฝ้าระวัง และเตรียมความพร้อมรับมือจากมวลน้ำที่ไหลมาจาก จ.มหาสารคาม นอกจากนี้น้ำยังเอ่อท่วมพื้นที่นาข้าวใน ต.เจ้าท่า กว่า 1 หมื่นไร่ เจ้าหน้าที่ติดตั้งเครื่องสูบเร่งสูบน้ำออกจากพื้นที่นาให้เสียหายน้อยที่สุด นอกจากนี้ ชาวบ้านยังกังวลกระแสน้ำที่ไหลเชี่ยวอาจทำให้คันดินถูกน้ำกัดเซาะพัง เจ้าหน้าที่นำไม้มาตอกเป็นเสาเข็ม วางผ้าใบ และนำกระสอบทรายมาวางเป็นแนวกั้นน้ำ ส่วนชาวบ้านชุมชนจารุพัฒนา เขตเทศบาลเมืองกาฬสินธุ์ บ้านติดลำน้ำปาว น้ำท่วมสูง ต้องอพยพมากางเต็นท์อาศัยบนถนนกว่า 35 ครัวเรือน เป็นวันที่ 7 แล้ว,ปักธงแดงวิกฤติขั้นต้น,ด้านนายพัฒนะ พลศรี หัวหน้าฝ่ายส่งน้ำและบำรุงรักษาที่ 3 เขื่อนระบายน้ำฝายวังยาง โครงการส่งน้ำและบำรุงรักษาพัฒนาลุ่มน้ำชีตอนกลาง จ.กาฬสินธุ์ กล่าวว่า ขณะนี้ระดับน้ำชีเพิ่มขึ้นเฉลี่ยชั่วโมงละ 1 ซม. ระดับน้ำหน้าและท้ายเขื่อนสูงขึ้น เข้าสู่ระดับวิกฤติขั้นต้น เจ้าหน้าที่ปักธงแดงเป็นสัญญาณเตือนระดับน้ำวิกฤติไว้ที่ฝายวังยาง เนื่องจากมวลน้ำที่ไหลมาจากพื้นที่ จ.ขอนแก่น จ.มหาสารคาม และ จ.กาฬสินธุ์มีจำนวนมาก ประกอบกับพื้นที่ตอนท้าย โดยเฉพาะ จ.ร้อยเอ็ด จ.ยโสธร และจ.อุบลราชธานี ฝนตกหนักทำให้ปริมาณน้ำชีเพิ่มสูงและหนุนน้ำด้านบนไว้ ทำให้น้ำไหลค่อนข้างช้า เขื่อนวังยางยกแขวนประตูระบายน้ำทั้ง 6 บาน อย่างไรก็ตาม แม้ระดับน้ำจะเพิ่มสูงเข้าสู่ระดับวิกฤติขั้นต้นตามเกณฑ์ แต่ภาพรวมในพื้นที่ยังไม่น่าเป็นห่วง เนื่องจากไม่มีฝนตกลงมา,ปิดถนนต้องวิ่งอ้อมกว่า 200 กม.,จ.อุบลราชธานี สถานการณ์น้ำบริเวณบ้านกอกนาแก้ว บนถนนทางหลวงหมายเลข 23 (แจ้งสนิท) อุบลฯ-ยโสธร น้ำท่วมประมาณ 1 กม. ระดับสูงถึงเอว รถไม่สามารถสัญจรไปมาได้ ประชาชนต้องใช้เส้นทางเลี่ยงวิ่งรถอ้อมเมืองไปไกลถึง 200 กม. ด้านสำนักงานป้องกันและบรรเทาสาธารณภัยจังหวัดอุบลราชธานี รายงานความเสียหายจากอุทกภัยครั้งนี้ 22 อำเภอ 12,521 ครัวเรือน พื้นที่ทางการเกษตร 189,905 ไร่ ผู้เสียชีวิต 1 ราย ฝาย 3 แห่ง และถนน 156 สาย ขณะที่ชาวบ้านในริมแม่น้ำมูล แม่น้ำชี แม่น้ำเซบาย และแม่น้ำเซบก เจ้าหน้าที่แจ้งเตรียมอพยพอย่างเร่งด่วน เนื่องจากระดับนํ้าสูงขึ้นเฉลี่ยวันละ 30 ซม. สายวันเดียวกัน พ.ต.ท.สันติภาพ สายงาม รอง ผกก.ป.สภ.เขื่องใน,จ.อุบลราชธานี รับแจ้งจากเจ้าหน้าที่กู้ภัยป่อเต็กตึ๊งและเจ้าหน้าที่กู้ภัยจีตัมเกาะ อุบลราชธานี พบศพนายสมร สวัสดิ์ศักดิ์ อายุ 74 ปี ที่บ้านชาติ ต.บ้านไทย อ.เขื่องใน หลังเกิดน้ำท่วมในพื้นที่ สอบสวนทราบว่าผู้ตายพายเรือออกไปหาปลา คาดกระแสน้ำเชี่ยวพัดจมน้ำเสียชีวิต,น้ำเขาภูพานไหลสมทบหนองหาร,ขณะที่นายนพดล ไพฑูรย์ รอง ผวจ.สกลนคร เปิดเผยว่า สำรวจสถานการณ์น้ำในหนองหารเพิ่มระดับสูงขึ้นใกล้ถึงจุดเสี่ยงภัย เนื่องจากน้ำจากเขาภูพานเติมลงมาสมทบวันละประมาณ 40 ล้านลูกบาศก์เมตร (ลบ.ม.) ขณะที่หนองหารระบายน้ำประมาณวันละ 20 ล้าน ลบ.ม. ลงไปตามลำน้ำก่ำ พบว่ามวลน้ำที่ระบายออกไปเคลื่อนตัวไปได้ช้ามาก เนื่องจากถูกดันจากลำน้ำบังที่บ้านปากบัง อ.นาแก สิ่งที่น่า ห่วงคือหากมีฝนตกลงมาอีกน้ำจากเขาภูพานมาเติม อาจจะส่งผลกระทบกับตัวเมืองในเขตเทศบาลนครสกลนคร ส่วนน้ำในอ่างเก็บน้ำห้วยขมิ้น ห้วยทรายตอนบน และเขื่อนน้ำอูน ยังมีปริมาณน้อยและสามารถรับน้ำได้อีก,ลำน้ำก่ำหนุนสูงท่วม อ.นาแก,จ.นครพนม แม้ฝนจะหยุดตก แต่ยังคงต้องเฝ้าระวังปัญหาน้ำท่วมฉับพลันในพื้นที่เสี่ยงโดยเฉพาะพื้นที่ อ.นาแก ลำน้ำก่ำหนุนเอ่อท่วม เนื่องจากเป็นพื้นที่รับมวลน้ำจากหนองหาร จ.สกลนคร มีปริมาณน้ำเกินความจุประมาณ 120 เปอร์เซ็นต์ ทำให้มีการระบายลงลำน้ำก่ำเต็มพิกัด พื้นที่จุดบรรจบระหว่างลำน้ำก่ำกับลำน้ำบัง ในพื้นที่ปากบัง ต.พิมาน อ.นาแก ก่อนไหลระบายลงแม่น้ำโขงที่ อ.ธาตุพนม ยังคงได้รับผลกระทบจากน้ำก่ำหนุนล้นตลิ่ง เนื่องจากกรมชลประทานจังหวัดสกลนครขอสนับสนุนกองทัพเรือ นำเรือผลักดันน้ำมาระบายน้ำหนองหารลงลำน้ำก่ำให้มากที่สุด,ร้อยเอ็ดอ่วม 10 อำเภอ,ที่ จ.ร้อยเอ็ด เขื่อนชีกลางร้อยเอ็ด ปริมาณน้ำเกินขั้นวิกฤติแล้ว ทำให้น้ำในลำน้ำชีตอนล่างเอ่อล้นพนังกั้นไหลเข้าท่วมบ้านเรือน พื้นที่การเกษตร และถนนหลายสายในลุ่มน้ำ จังหวัดร้อยเอ็ดประกาศเขตการให้ความช่วยเหลือผู้ประสบภัยพิบัติกรณีฉุกเฉิน (อุทกภัย) เพิ่มจาก 7 อำเภอ เป็น 10 อำเภอ 103 ตำบล 1,287 หมู่บ้าน 78,672 ครัวเรือน ประกอบด้วย อ.เมืองร้อยเอ็ด อ.เสลภูมิ อ.เมืองสรวง อ.โพนทอง อ.ธวัชบุรี อ.โพธิ์ชัย อ.จังหาร อ.ศรีสมเด็จ อ.หนองพอก และ อ.เชียงขวัญ พื้นที่การเกษตรเสียหาย 410,738 ไร่ ที่อยู่อาศัย 551 หลังคาเรือน โรงเรียน 190 โรง พนังกั้นน้ำ 7 แห่ง สะพาน 13 แห่ง น้ำท่วมถนน 46 จุด สัญจรไปมาได้ 32 จุด เดินทางไม่ได้ 14 จุด มีผู้เสียชีวิต 4 ศพ,ติดตั้งสะพานแบริ่ง 2 แห่ง,จ.มหาสารคาม เจ้าหน้าที่และชาวบ้านช่วยกันวางถุงบิ๊กแบ็กกั้นน้ำ ที่บริเวณประตูระบายน้ำห้วยสามสัตย์ ต.เขวาใหญ่ อ.กันทรวิชัย เตรียมรับมวลน้ำจากแม่น้ำชีสูงขึ้นมาต่อเนื่อง เพื่อไม่ให้น้ำทะลักเข้าท่วมพื้นที่นาข้าว และบ้านเรือนบางส่วนชาวบ้านที่อยู่ในที่ลุ่มเสียหาย ขณะที่นายชยันต์ ศิริมาศ ผวจ.มุกดาหาร สั่งการให้หน่วยงานทุกแห่งระดมพลช่วยเหลือ และแก้ไขติดตั้งสะพานแบริ่งจำนวน 2 แห่งที่ อ.ดอนตาล เพื่อให้ประชาชนสามารถใช้สัญจรไปมาได้ ปัจจุบันสถานการณ์ดังกล่าวคลี่คลายเข้าสู่สภาวะปกติ น้ำท่วมขังในพื้นที่ลุ่มทางการเกษตร เจ้าหน้าที่ติดตั้งเครื่องสูบน้ำ เพื่อระบายน้ำลงลำห้วยสาขาไหลลงสู่แม่น้ำโขง ผลกระทบจากพายุได้รับความเสียหาย 7 อำเภอ 52 ตำบล 514 หมู่บ้าน 34 ชุมชนเขตเมือง ประชาชนได้รับผลกระทบ 21,426 ครัวเรือน พื้นที่การเกษตร 112,467 ไร่ ฝาย 7 แห่ง สะพาน 17 แห่ง และถนน 138 สาย,ตชด.ภาค 2 เร่งช่วยผู้ประสบภัย,ขณะที่ ร.ต.อ.พาส ศรีสุข ผบ.มว.ตชด.2341 หน.ชุดกู้ชีพ ร้อย ตชด.234 พร้อมกำลัง ร่วมกับ จนท.และประชาชนในพื้นที่ ร่วมกันซ่อมแซมถนนที่ชำรุดบริเวณบ้านนาเสม็ง ต.นาเสม็ง อ.ดอนตาล จ.มุกดาหาร และบริเวณบ้านป่าพยอม ต.เหล่าหมี อ.ดอนตาล จ.มุกดาหาร ขณะเดียวกัน พ.ต.อ.รินณวัฒน์ ภูวัฒนติกานต์ ผกก.ตชด.22 มอบหมาย พ.ต.ท.เกียรติทวี บุญมา ผบ.ร้อย ตชด.225 พร้อมด้วย ร.ต.อ.ทวี คำแพง รอง ผบ.ร้อย ตชด.225 ร.ต.อ.ไพรัตน์ เจริญพงษ์ หัวหน้าชุดช่วยเหลือผู้ประสบภัย นำกำลังร่วมกับประชาชนจิตอาสาในพื้นที่ นำเรือท้องแบนออกให้ความช่วยเหลือประชาชนผู้ประสบอุทกภัย ในเขตพื้นที่บ้านเมืองเก่า ต.เมืองเดช อ.เดชอุดม จ.อุบลราชธานี และมอบหมายให้ พ.ต.ท.รัชพงศ์ จันทะชิต ผบ.ร้อย ตชด.223 พร้อมด้วย ร.ต.ต.ปีติกร กำลังกล้า รอง สว. (ป.) กก.ตชด.22 นำชุดช่วยเหลือผู้ประสบภัย ร้อย ตชด.223 เข้าช่วยเหลือชาวบ้านที่ประสบภัยน้ำท่วมที่บ้านฮ่องอ้อ ต.ท่าช้าง อ.สว่างวีระวงศ์ จ.อุบลราชธานี,ข้าวกล่องช่วยน้ำท่วมทำพิษ,นพ.บัญชา สรรพโส นายแพทย์สาธารณสุขจังหวัดยโสธร (สสจ.) เปิดเผยว่า มีชาวบ้านเกิดอาการปวดท้องถ่ายเป็นน้ำ บางคนคลื่นไส้ และอาเจียนรวม 46 คน ในเขตพื้นที่ บ้านนาลู่ ต.นาแก อ.คำเขื่อนแก้ว เป็นหมู่บ้านที่ถูกน้ำท่วม เจ้าหน้าที่ช่วยเหลือนำส่งโรงพยาบาลคำเขื่อนแก้ว เดินทางด้วยเรือจำนวน 17 ราย ส่งต่อ รพ.ยโสธร 1 ราย เนื่องจากปวดท้องรุนแรง ขณะนี้ปลอดภัยแล้ว ผู้ป่วยจำนวน 17 ราย ให้นอนรักษาต่อที่ รพ.คำเขื่อนแก้ว 12 ราย อีก 5 รายกลับบ้านได้ ส่วนผู้ที่มีอาการเล็กน้อย 29 ราย รักษาตัวที่รพ.สต.นาลู่ จากเหตุการณ์ดังกล่าวสั่งการให้ทีมสาธารณสุข จังหวัดลงสอบสวนโรค เก็บตัวอย่างอาหารส่งตรวจเพื่อหาสาเหตุ คาดว่าน่าจะเกิดจากอาหารกล่องที่ได้รับบริจาค ชาวบ้านเก็บไว้กินจนเกิดอาการท้องเสีย,ร่วมกตัญญูช่วยชาวบ้านยโสธร,ด้านนายเอกพันธ์ บรรลือฤทธิ์ หัวหน้าอาสาสมัครมูลนิธิร่วมกตัญญู พร้อมกำลังนำเรือท้องแบนลำเลียงเครื่องอุปโภคบริโภค และน้ำดื่ม เข้าไปแจกจ่ายให้กับประชาชนที่บ้านปากเบง ต.เขื่องคำ อ.เมืองยโสธร ขณะเดียวกันช่วยประชาชนขนย้ายผู้ป่วย คนชรา เด็ก และขนย้ายข้าวของเครื่องใช้ออกจากบ้านไปยังที่ปลอดภัย มูลนิธิร่วมกตัญญูจัดกำลังอาสาสมัคร 200 คน กระจายกำลังลงพื้นที่ช่วยเหลือผู้ประสบภัยที่ จ.ร้อยเอ็ด ยโสธร และขอนแก่น,เร่งเกี่ยวข้าวหนีน้ำยอมขาดทุน,สำหรับสถานการณ์น้ำท่วมภาคเหนือ ที่บ้านถ้ำเต่า หมู่ 5 ต.แม่ระกา อ.วังทอง จ.พิษณุโลก ชาวบ้านเร่งเกี่ยวข้าวหนีน้ำ หลังจากในพื้นที่มีน้ำจากลำน้ำเข็กหรือแม่น้ำวังทอง หลากเข้าท่วมต้นข้าวหอมพลวง ด้านนายอุดม ดำรงกระโทก อายุ 50 ปี ชาวนาในพื้นที่ เปิดเผยว่า ตัดสินใจจ้างรถเกี่ยวข้าวเข้ามาเกี่ยวข้าวหอมพลวงในนาทั้งหมด 37 ไร่ มีกำหนดเก็บเกี่ยวประมาณกลางเดือน ก.ย. แต่เมื่อวันที่ 1 ก.ย. น้ำจากลำน้ำเข็กหรือแม่น้ำวังทอง ไหลบ่าเข้าท่วมพื้นที่ ต.แม่ระกา และนาข้าว ระดับน้ำสูงถึงหัวเข่า ต้นข้าวแช่น้ำถึง 5 วัน หากปล่อยไว้ต้นข้าวต้องเน่าเสียหายและขาดทุน ขณะที่ทหารจากหน่วยพัฒนาเคลื่อนที่ 34 สำนักงานพัฒนาภาค 3 นำรถแบ็กโฮขุดลอกคลองอ้ายเป้า ต.บึงพระ อ.เมืองพิษณุโลก เพื่อระบายน้ำลงแม่น้ำน่าน ล่าสุดพนังกั้นน้ำคลองเนินกุ่ม หมู่ 1 ต.เนินกุ่ม อ.บางกระทุ่ม เกิดแตกน้ำทะลัก เจ้าหน้าที่เร่งซ่อมแซมเป็นการด่วน,น้ำลดชาวบ้านบิ๊กคลีนนิ่ง,ส่วนพื้นที่หมู่ 2 ต.ทับผึ้ง อ.ศรีสำโรง จ.สุโขทัย ระดับน้ำลดลง เนื่องจากน้ำในแม่น้ำยมต่ำกว่าจุดที่น้ำเคยไหลทะลักเข้าท่วม ชาวบ้านทำความสะอาดบ้านเรือน และข้าวของเครื่องใช้ที่ถูกน้ำท่วม นอกจากนี้กระแสน้ำที่ไหลเข้าท่วมพื้นที่หมู่ 2 ต.ทับผึ้ง ทำให้ถนนลาดยางภายในหมู่บ้านถูกกระแสน้ำกัดเซาะพื้นผิวถนนเสียหายหลายจุด เจ้าหน้าที่เร่งสำรวจความเสียหาย พร้อมกับให้การช่วยเหลือประชาชนที่ได้รับผลกระทบจากน้ำกัดเซาะพนังริมน้ำยม ป้องกันน้ำเข้าท่วมพื้นที่ ส่วนที่ จ.แพร่ ตำรวจ สภ.สอง รับแจ้งเหตุพบศพนายหวัง ทองขัด อายุ 74 ปี ชาวบ้าน ต.บ้านหนุน อ.สอง จมน้ำเสียชีวิตขณะออกไปหาปลาและถูกกระแสน้ำเชี่ยวพัดสูญหายไป 6 วัน กระทั่งพบศพอยู่กลางทุ่งนาบ้านลู หมู่ 10 ต.บ้านหนุน ญาติไม่ติดใจการเสียชีวิตนำศพไปบำเพ็ญกุศล,สิงห์อาสา นำทีมช่วยชาวบ้าน,วันเดียวกันกลุ่ม สิงห์อาสา ของ บ.บุญรอดบริวเวอรี่ จำกัด และมูลนิธิพระยาภิรมย์ภักดี พร้อมกับเครือข่ายนักศึกษาสิงห์อาสาจาก 20 สถาบัน ประกอบไปด้วย ม.ราชภัฏพิบูลสงคราม จ.พิษณุโลก ม.นเรศวร จ.พิษณุโลก ม.ราชภัฏลำปาง ม.ราชภัฏอุตรดิตถ์ ม.ราชภัฏนครสวรรค์ ม.เทคโนโลยีราชมงคลล้านนา วิทยาเขต จ.ตาก ม.ราชภัฏธนบุรี ม.เทคโนโลยีราชมงคลสุวรรณภูมิ จ.นนทบุรี ม.ราชภัฏพระนครศรีอยุธยา ม.มหิดล ม.หัวเฉียวฯ จ.สมุทรปราการ ม.เทคโนโลยีพระจอมเกล้าธนบุรี ม.ราชภัฏนครปฐม ม.สวนดุสิต ม.ราชภัฏบ้านสมเด็จเจ้าพระยา ม.ศรีนครินทรวิโรฒ ม.ธุรกิจบัณฑิตย์ ม.กรุงเทพ ม.เกษตรศาสตร์ และ ม.เทคโนโลยีพระจอมเกล้าพระนครเหนือ ระดมกำลังร่วมกันลงพื้นที่ไปยังหมู่ 2 บ้านลัดมูลทราย ต.ปากพระ อ.เมืองสุโขทัย เพื่อให้ความช่วยเหลือแก่พี่น้องที่ได้รับผลกระทบจากอิทธิพลของพายุ โพดุล และ คาจิกิ จนทำให้เกิดอุทกภัย นำสิ่งของเครื่องอุปโภคบริโภคและอุปกรณ์ยังชีพจำนวนมาก อาทิ ข้าวสาร น้ำดื่ม และสิ่งของจำเป็นอื่นๆแจกจ่ายให้กับพี่น้องผู้ประสบภัยกว่า 230 ครัวเรือน พร้อมกันนี้ยังมีกลุ่มผู้ประกอบการร้านอาหาร ร่วมกันทำอาหารกล่องเพื่อนำไปแจกจ่ายอีกด้วย,นายอรรถสิทธิ์ พรหมสุข ผู้จัดการส่วนกิจกรรมเพื่อสังคม บ.บุญรอดบริวเวอรี่ จำกัด ผู้แทนจากกลุ่มสิงห์อาสา กล่าวว่า วันนี้ได้มาลงพื้นที่ช่วยเหลือผู้ประสบภัยน้ำท่วมที่จังหวัดสุโขทัย เนื่องจากเห็นว่าพี่น้องชาวสุโขทัยถึง 5 อำเภอ ได้รับความเดือดร้อนอย่างแสนสาหัสจากน้ำที่ไหลบ่าเข้าท่วมอย่างหนัก อันเป็นผลมาจากอิทธิพลของพายุโซนร้อน โพดุล และพายุ คาจิกิ ทำให้เกิดฝนตกหนักต่อเนื่องเป็นเวลาหลายวันในทั่วทุกภาคของประเทศ ดังนั้น สิงห์อาสา และ เครือข่ายนักศึกษาสิงห์อาสา มารวมตัวกันให้ความช่วยเหลือพี่น้องชาวสุโขทัยที่ประสบภัยพิบัติทางธรรมชาติ โดยได้นำเครื่องอุปโภคบริโภค อุปกรณ์ยังชีพ พร้อมน้ำดื่มสิงห์มาแจกจ่ายช่วยเยียวยาความเดือดร้อน,น้ำเหนือเริ่มทะลักเมืองสี่แคว,ที่ จ.นครสวรรค์ น้ำในคลองบางเคียนล้นตลิ่ง ไหลเข้าท่วมพื้นที่ลุ่มต่ำบริเวณหมู่ 13 ต.บางเคียน อ.ชุมแสง ถนนทางเข้าหมู่บ้านมีน้ำท่วมสูงระดับหัวเข่า รถทุกชนิดไม่สามารถเข้า-ออกได้ ชาวบ้านที่ได้รับผลกระทบกว่า 20 ครัวเรือน ใช้ชีวิตกันอย่างทุลักทุเล คาดว่าระดับน้ำที่ท่วมพื้นที่จะยังคงเพิ่มสูงขึ้นอย่างต่อเนื่อง และยาวนานอีกหลายสัปดาห์ เนื่องจากน้ำเหนือเริ่มไหลลงเข้าพื้นที่ ด้านเจ้าหน้าที่เทศบาลเมืองชุมแสงเตรียมเครื่องสูบน้ำไฟฟ้าเคลื่อนที่ขนาด 6-11 นิ้ว จำนวน 11 เครื่อง เพื่อเตรียมพร้อมรับมือสถานการณ์น้ำท่วมชุมชนในพื้นที่ลุ่มต่ำ หลังแม่น้ำน่านที่ไหลผ่านชุมชนเพิ่มสูงขึ้นอย่างรวดเร็ว,เตรียมขนย้ายข้าวของขึ้นที่สูง,จ.อ่างทอง ระดับน้ำในแม่น้ำน้อยเพิ่มสูงขึ้นอย่างต่อเนื่อง ที่ ต.บางจัก อ.วิเศษชัยชาญ บ้านอยู่ริมน้ำ 14 หมู่บ้าน น้ำเอ่อล้นเข้าท่วมบ้านเรือนเสียหายไปบางส่วน ระดับน้ำมีแนวโน้มเพิ่มสูงขึ้นอย่างต่อเนื่อง ด้านนายขุนแผน พุกพิบูลย์ อายุ 69 ปี ชาวบ้านเปิดเผยว่า ระดับน้ำในแม่น้ำน้อยเพิ่มสูงขึ้นอย่างต่อเนื่อง และเมื่อช่วงเช้าน้ำเริ่มเอ่อล้นเข้าท่วมบริเวณใต้ถุนบ้าน ตนเตรียมขนย้ายสิ่งของที่จำเป็นขึ้นไว้บนที่สูง เพื่อป้องกันความเสียหายในบางส่วนแล้ว,ตื่นเขื่อนปล่อยน้ำหวั่นท่วมกรุงเก่า,นายสุจินต์ ไชยชุมศักดิ์ ผวจ.พระนครศรีอยุธยา กล่าวว่า เรียกประชุมหน่วยงานที่เกี่ยวข้องเพื่อหารือเกี่ยวกับสถานการณ์น้ำ เนื่องจากกรมชลประทานปล่อยน้ำจากเขื่อนเจ้าพระยาอยู่ในระดับ 750 ลูกบาศก์เมตรต่อวินาที แต่ไม่เกิน 900 ลูกบาศก์เมตรต่อวินาที ทำให้ชาวบ้านตื่นตกใจหวั่นน้ำท่วมพื้นที่ ขณะนี้มั่นใจว่าการระบายน้ำของชลประทานในระดับดังกล่าวจะไม่มีผลกระทบต่อพื้นที่อย่างแน่นอน แต่ชุมชนที่เป็นพื้นที่ลุ่มต่ำ ที่ อ.บางบาล และ อ.ผักไห่ จะได้รับผลกระทบ,เฉลิมชัย สั่งกรมชลฯดูแลน้ำ,ด้านนายเฉลิมชัย ศรีอ่อน รมว.เกษตรและสหกรณ์ กล่าวว่า สั่งการให้โครงการชลประทานทุกแห่งพร้อมทั้งให้ตรวจสอบระบบและอาคารชลประทาน ให้ สามารถรองรับสถานการณ์น้ำได้อย่างเต็มศักยภาพ รวมทั้งบริหารจัดการน้ำในอ่างเก็บน้ำให้เหมาะสมกับสภาวการณ์ที่เกิดขึ้นตามแต่ละช่วงเวลาด้วย หลังจากน้ำลดแล้วจะเร่งสำรวจความเสียหายทั้งด้านพืช ปศุสัตว์ และประมงเพื่อช่วยเหลือต่อไป ด้านนายทองเปลว กองจันทร์ อธิบดีกรมชลประทาน กล่าวว่า ขณะนี้กำชับให้สำนักชลประทานทุกแห่งดำเนินงาน ตามแผนบริหารจัดการน้ำที่วางไว้ โดยเฉพาะการบริหารจัดการน้ำในพื้นที่ลุ่มเจ้าพระยา ต้องรับน้ำเหนือจากยมและน่าน ดังนั้นจะควบคุมการระบายท้ายเขื่อนเจ้าพระยา จ.ชัยนาท ไม่ให้เกิน 900 ลบ.ม.ต่อวินาที เพื่อลดผลกระทบพื้นที่ลุ่มต่ำนอกคันกั้นน้ำในจังหวัดท้ายเขื่อน,บิ๊กป้อม บินตรวจน้ำท่วมขอนแก่น,ผู้สื่อข่าวรายงานว่า วันที่ 7 ก.ย. พล.อ.ประวิตร วงษ์สุวรรณ รองนายกรัฐมนตรี มีกำหนดลงพื้นที่เยี่ยมผู้ประสบอุทกภัยที่ จ.ขอนแก่น ไปมอบถุงยังชีพที่ศาลากลางจังหวัดขอนแก่น ตรวจเยี่ยมมอบนโยบายรับฟังสรุปรายงานสถานการณ์น้ำที่เขื่อนอุบลรัตน์ ช่วงบ่ายไปยังหมู่บ้านเน็ตประชารัฐ ที่บ้านวังถั่ว ต.วังชัย อ.น้ำพอง ก่อนไปที่สำนักงานทรัพยากรป่าไม้ที่ 7 เพื่อติดตามการดำเนินงานตามนโยบายรัฐบาลมอบบัตรสวัสดิการแห่งรัฐ มอบถุงยังชีพผู้แทนมารดาเลี้ยงดูเด็กแรกเกิด มอบเอกสารสิทธิการเข้าทำประโยชน์ในเขตปฏิรูปที่ดิน ส.ป.ก.4-01 และช่วงเย็นเปิดงานหมอลำคาร์นิวัล 2562 ที่สนามหน้าศาลากลางจังหวัดขอนแก่น,9 ก.ย.นายกฯลงพื้นที่ยโสธร–อุบลฯ,ผู้สื่อข่าวรายงานด้วยว่า บ่ายวันที่ 9 ก.ย. พล.อ.ประยุทธ์ จันทร์โอชา นายกรัฐมนตรีและ รมว.กลาโหม มีกำหนดลงพื้นที่ตรวจเยี่ยมผู้ประสบภัยน้ำท่วม จ.ยโสธรและอุบลราชธานี จะนั่งรถตรวจสภาพปัญหาในพื้นที่บริเวณแม่น้ำชีและแม่น้ำที่ไหลมาบรรจบกันที่บ้านแจ้งน้อย ต.ค้อเหนือ อ.เมืองยโสธร จากนั้นจะไปเยี่ยมผู้ประสบภัยที่โครงการพัฒนาพื้นที่บริเวณหนองอึ่ง อันเนื่องมาจากพระราชดำริ อ.เมืองยโสธร ก่อนเดินทางไปยัง จ.อุบลราชธานี เยี่ยมผู้ประสบอุทกภัยที่ศูนย์อำนวยการแก้ไขอุทกภัยของเทศบาล ต.บ้านกอก อ.เขื่องใน,คลังสั่ง ธ.ก.ส.เร่งเยียวยาเกษตรกร,น.ส.ทิพานัน ศิริชนะ รองโฆษกพรรคพลังประชารัฐ นายอุตตม สาวนายน รมว.คลัง ออกมาตรการช่วยเหลือพี่น้องเกษตรกรที่ได้รับผลกระทบจากพายุโพดุล สั่งให้ธนาคารเพื่อการเกษตรและสหกรณ์ (ธ.ก.ส.) ขยายเวลาชำระหนี้ ให้สินเชื่อเพื่อเป็นค้าใช้จ่ายฉุกเฉินไม่เกินรายละ 50,000 บาท ดอกเบี้ย 0% ระยะเวลา 6 เดือนแรก และสินเชื่อฟื้นฟูและพัฒนาคุณภาพชีวิต รายละ 500,000 บาท ดอกเบี้ย 4.87 กรณีเกษตรกรที่ได้รับความเดือดร้อนสามารถติดต่อกับ ธ.ก.ส.ในพื้นที่ เพื่อขอรับการช่วยเหลือในด้านต่างๆได้ทันทีหรือโทร.ได้ที่หมายเลข 0-2555-0555,ผบ.ทบ.สั่งทหารเฝ้าบ้านน้ำท่วม,พ.อ.หญิง ศิริจันทร์ งาทอง รองโฆษกกองทัพบก กล่าวว่า พล.อ.อภิรัชต์ คงสมพงษ์ ผบ.ทบ. เป็นประธานการประชุมหน่วยขึ้นตรงกองทัพบก ย้ำในที่ประชุมขอบคุณกำลังพลที่ออกปฏิบัติภารกิจบรรเทาความเดือดร้อนจากภัยแล้งและอุทกภัย พร้อมกำชับให้ผู้บังคับหน่วยกำกับดูแลสนับสนุนกำลังพลให้ปฏิบัติภารกิจเป็นไปอย่างเรียบร้อยปลอดภัย ผลัดเปลี่ยนกันพักผ่อนอย่างเหมาะสม บางพื้นที่ที่ยังคงมีภาวะน้ำท่วมขัง ให้หน่วยจัดกำลังพลเข้าพักแรมอยู่เป็นเพื่อนประชาชน เพื่อสนับสนุนเจ้าหน้าที่ตำรวจ เฝ้าระวังป้องกันทรัพย์สินของประชาชนในชุมชนที่อพยพออกไปด้วย
อีสานยังอ่วมลุ่มน้ำชีระดับน้ำสูงต่อเนื่อง ส่วนน้ำป่าจากเขาภูพานไหลสมทบหวั่นกระทบตัวเมืองสกลนครเขื่อนชีกลางร้อยเอ็ดน้ำล้นพนังกั้น ประกาศพื้นที่ภัยพิบัติ 10 อำเภอ
น้ำท่วม,พายุถล่ม,เฝ้าระวัง,น้ำป่า,น้ำท่วมนาข้าว,เตรียมอพยพ,ข่าวหน้า1,ข่าวทั่วไป